ປ. ​ທ​ຣຳ ແຕ່ງ​ຕັ້ງ ເອກ​ອັກ​ຄະ​ລັດ​ຖະ​ທູດ ສ​ຫລ ປະ​ຈຳ ເຢຍ​ຣະ​ມັນ ເປັນ​ຜູ້​ຮັກ​ສາ​ການ ຫົວ​ໜ້າ​ອົງ​ການ​ສືບ​ລັບ​ແຫ່ງ​ຊາດ
ທ່ານກ​ຣີ​ແນ​ລ ຈະ​ເປັນ​ສະ​ມາ​ຊິກ​ ໃນ​ຄະ​ນະ​ລັດ​ຖະ​ບານ​ ທີ່​ເປັນ​ຄົນ​ຮັກ​ຮ່ວມ​ເພດ ຜູ້​ທຳ​ອິດ ໃນ​ປະ​ຫວັດ​ສາດ​ສະ​ຫະ​ລັດ.
ປະທານາທິບໍດີ ດໍໂນລ ທຣຳ ໄດ້ແຕ່ງຕັ້ງເອກອັກຄະລັດຖະທູດສະຫະລັດປະຈຳເຢຍຣະມັນ ທ່ານຣິເຈີດ ກຣີແນລ (Richard Grenell) ທີ່ມີຄວາມຈົງຮັກພັກດີທີ່ສຸດຕໍ່ທ່ານທຣຳນັ້ນ ໃຫ້ເປັນຜູ້ຮັກສາການຫົວໜ້າອົງການສືບລັບແຫ່ງຊາດ ປະທານາທິບໍດີ ກ່າວຢູ່ໃນລາຍງານທາງທວີດເຕີ້ກ່ຽວກັບການເລືອກຂອງທ່ານວ່າ “Rick ແມ່ນໄດ້ຕາງໜ້າໃຫ້ປະເທດຂອງພວກເຮົາດີເກີນຄາດ ແລະຂ້າພະເຈົ້າຫວັງວ່າ ຈະໄດ້ເຮັດວຽກຮ່ວມກັບທ່ານ ” ອົງການສືບລັບແຫ່ງຊາດ ຫຼື DIN ແມ່ນເປັນຜູ້ຄວບຄຸມປະຊາຄົມສືບລັບທັງໝົດຂອງສະຫະລັດ ແລະນອກນັ້ນແລ້ວຍັງເຮັດວຽກໃກ້ຊິດກັບຜູ້ອຳນວຍການຮັກສາຄວາມປອດໄພພາຍໃນຂອງສະຫະລັດ ທ່ານກຣີແນລ ຈະເປັນສະມາຊິກໃນຄະນະລັດຖະບານທີ່ເປັນຄົນຮັກຮ່ວມເພດຜູ້ທຳອິດ ໃນປະຫວັດສາດສະຫະລັດ ຍ້ອນທ່ານຈະເປັນຜູ້ຮັກສາການຫົວໜ້າອົງການສືບລັບແຫ່ງຊາດ ທ່ານກຣີແນລຈຶ່ງບໍ່ຈຳເປັນຈະຕ້ອງໄດ້ຮັບການຢືນຢັນຈາກສະພາສູງ ເຈົ້າໜ້າທີ່ທ່ານນຶ່ງຂອງລັດຖະບານທ່ານທຣຳ ໃຫ້ການຢືນຢັນຕໍ່ວີໂອເອວ່າ ທ່ານຈະຮັກສາວຽກການໃນຖານະເປັນເອກອັກຄະລັດຖະທູດສະຫະລັດປະຈຳເຢຍຣະມັນ ໃນຂະນະທີ່ທ່ານຮັບໜ້າທີ່ເປັນຫົວໜ້າຮັກສາການອົງການສືບລັບແຫ່ງຊາດ ນອກນັ້ນແລ້ວທ່ານ ຍັງເປັນທູດພິເສດຂອງສະຫະລັດ ຮັບຜິດຊອບໃນການເຈລະຈາລະຫວ່າງເຊີເບຍແລະໂກໂຊໂວນຳດ້ວຍ ທ່ານກຣີແນລ ເຄີຍດຳລົງຕຳແໜ່ງເປັນເອກອັກຄະລັດຖະທູດສະຫະລັດ ປະຈຳອົງການສະຫະປະຊາຊາດ ພາຍໃນລັດຖະບານປະທານາທິບໍດີ George W Bush ເປັນນັກຂຽນຄໍລຳແລະຜູ້ໃຫ້ຄວາມເຫັນກ່ຽວກັບຂ່າວໂທລະພາບມາພ້ອມທັງເປັນຜູ້ກໍ່ຕັ້ງອົງການປະຕິບັດງານສື່ມວນຊົນແລະປະຊາສຳພັນ